text: Agamennon e li baron
   Furent dedenz son paveillon,
   Ou assez ot or Espaneis
   E bons pailes riches e freis.
   PageV01P345
   En plusors sens ont pris conseiz,
   Mais tairai m'en a ceste feiz :
   N’est mie lieus de tot retraire,
   E j'ai avant assez a faire.
   Mais ci porreiz oïr après
   Com faitement danz Achillès
   Ala en Mese porchacier
   De quei l’ost eüst a mangier.
   La l’orent Ii prince tramis :
   Il ne s’en fist de rien eschis.
   O lui ala dus Telephus
   E chevalier dis mile e plus.
   Ço dit e reconte Darès,
   Telephus fu fiz Herculès.
   En Mese alerent, ço vos dis,
   Ou mout aveit riche païs
   E planteïf e asazé,
   PageV01P346
   De bataille tot conreé.
   Il le troverent dur e fort,
   Mainz chevaliers i reçut mort,
   Quar Teütrans, quin esteit reis,
   Se combati o les Grezeis :
   Defendre lor voleit sa terre.
   Nes ala mie trop loing querre,
   Mais o la gent qu’il pot joster
   S’ala sempres o eus mesler.
   De maintenant s’entreferirent,
   Mainte colee i departirent :
   Ne s'entrespargnierent de rien.
   Cil de Mese le firent bien,
   Lor cors e lor païs defendent :
   Ço sacheiz bien que chier se vendent;
   E se ne fust une aventure
   Que trop lor avint pesme e dure,
   Greu fussent desconfit le jor.
   Mais Achillès en mi l'estor
   Conut le rei : ferir le vait,
   Si que mortel plaie li fait :
   PageV01P347
   A denz chaï en mi la place.
   L'eaume de son chief li deslace :
   Sempres eüst le chief trenchié,
   Mais Telephus li a preié
   Que il eüst de lui merci ;
   De son escu bien le covri.
   Achillès demande por quei :
   « Bien a, » fait il, « dis anz, ço crei,
   « Qu’en cest païs me herberja,
   « A merveilles m'i honora ;
   « Mout se pena de mei servir,
   « Por ço nel puis veeir morir. »
   Achillès mout joiosement
   Li dit qu'en face son talent.
   Cil de Mese furent vencu,
   Qui lor seignor orent perdu :
   Onc puis ne pristrent d’eus retor,
   Ne plus ne maintindrent l’estor.
   Li Greu cerchierent le païs :
   Assez i ot robé e pris ;
   Onques ne fu tel manantie
   Ne si faite preie acoillie
   PageV01P348
   Come chascuns en meine e prent.
   Li reis fu navrez mortelment ;
   Sot qu’a morir l’en estoveit
   Ne par el passer n'en poëit :
   De Telephus voust son heir faire,
   Quar mout sot bien dire e retraire
   Que sis pere li ot rendue
   Sa terre, qu'il aveit perdue :
   « Uns reis, » fait il, « me guerreot,
   « Qui deseriter me cuidot.
   « Mais Herculès me vint aidier
   « La ou j’en oi greignor mestier;
   « Le rei ocist e detrencha
   « E ma terre me delivra,
   « Tote la me rendi en pais.
   « Por ço la te guerpis e lais,
   « Mon heir te faz, rei e seignor
   « E de la terre e de l’onor :
   « Mener en porras grant richeise
   « De ma mort vei que il te peise :
   « Grant gré t'en sai. Sevelis mei
   « Ensi com l'om deit faire rei;
   « Fai mei faire ma sepouture
   PageV01P349
   « E mon service e ma dreiture.
   « Guarde la terre, aime la gent :
   « Ne lor faire destruiement.
   « De bon pere seies bons fiz. »
   A cez paroles est feniz.
   Sevelir Ie fait Telephus
   Si richement come il pot plus :
   En un sarqueil l’ont embasmé
   De vert marbre menu goté.
   Quant sis osseques fu feniz,
   De la tombe sont toz partiz.
   Ses homages a puis toz pris
   Des nobles homes del païs ;
   Les fortereces fist guarnir,
   Tot le regne ot a son plaisir.
   Quant ço fu fait, sempres après,
   Se mist el repaire Achillès.
   Telephus li fait grant preiere
   Qu’en l'ost l’en laist torner ariere:
   « Ço vueut faire que cil feront
   PageV01P350
   Qui al grant siege a Troie iront,
   E si sera as granz torneiz
   Qu'il lor tendront par plusors feiz. »
   Mais Achillès li dit e prie
   Que il d’iço ne parout mie :
   « Vos remandreiz, que bosoinz est.
   « De nos socorre seiez prest :
   « Faire nos poëz grant aiüe.
   « Guardez que l’ost seit socorue
   « De vin, de blé, d’uile, de char ;
   « Si nel tenez mie a eschar
   « Ne en obli, quar mal sereit
   « E laiz blasmes vos en vendreit. »
   Remés est cil a quel que peine.
   Ainz que trespassast la semaine,
   Fu Achillès en l'ost ariere.
   Mout li ont fait joiose chiere,
   Quar mout a l'ost enmanantie
   E de vitaille replenie.
   Agamennon e Menelaus,
   PageV01P351
   Nestor li vieuz e Aïaus,
   E des autres trei cent e plus,
   Reis e contes, princes e dus,
   Sont dreit a la tente venu
   Ou Achillès ert descendu.
   Chascuns d'eus l’est alez baisier :
   Grant joie en font, quar mout l'ont chier.
   Conté lor a com faitement
   Se combati e o quel gent,
   Com li reis fu morz e conquis,
   E Telephus ot le païs
   E tot le regne quitement,
   Reis en est riches poissantment :
   « Del blé, del vivre del païs
   « Nos socorra, ço m’a pramis. »
   Tuit ensemble l'ont merciié,
   Diënt mout a bien espleitié
   E bele chevauchiee faite :
   Quant a Troie sera retraite,
   Pesera lor, si deit il faire.
   PageV01P352
  